আলোকসম্পাতকাল (আলোকচিত্রগ্রহণ)
আলোকচিত্রগ্রহণের আলোচনায় আলোকসম্পাতকাল (Exposure time এক্সপোজার টাইম) বা আবরক কপাটের দ্রুতি (Shutter speed শাটার স্পিড) বলতে কোনও আলোকচিত্রগ্রহণের সময় আলোকচিত্রগ্রাহক যন্ত্র তথা ক্যামেরার ফিল্ম (বিশেষ আলোকসংবেদী ফিতা) বা ডিজিটাল সেন্সরটি (বিশেষ আলোকসংবেদী পৃষ্ঠ) যতটুকু সময় ধরে কপাট-খোলা অবস্থায় আলোর প্রতি অনাবৃত থাকে অর্থাৎ যতটুকু সময় ধরে সেটির উপর আলোকসম্পাত ঘটে, সেই সময়ের পরিমাণকে বোঝায়। ফিল্ম বা সেন্সরে কী পরিমাণ আলো পৌঁছাবে, তা ক্যামেরার আলোকসম্পাতকালের সমানুপাতিক। ১ সেকেন্ডের ৫০০ ভাগের একভাগে যতটুকু আলো সম্পাতিত হবে, ১ সেকেন্ডের ২৫০ ভাগের একভাগে তার দ্বিগুণ পরিমাণ আলো ঢুকবে।